b'\n_START_ARTICLE_\nHeraklionas\n_START_SECTION_\nIstorija\n_START_PARAGRAPH_\nApgyvendintas nuo neolito laik\xc5\xb3. Heraklionas yra netoli Knoso r\xc5\xabm\xc5\xb3, kurie Mino civilizacijos laikotarpiu buvo did\xc5\xbeiausia gyvenviet\xc4\x97 Kretoje. Nors n\xc4\x97ra archeologini\xc5\xb3 \xc4\xafrodym\xc5\xb3, manoma, jog Herakliono vietoje nuo 2000 m. pr. m. e. gal\xc4\x97jo b\xc5\xabti Knoso uostas.\n_START_SECTION_\n\xc4\xaek\xc5\xabrimas\n_START_PARAGRAPH_\nDabartin\xc4\xaf Heraklion\xc4\x85 824\xc2\xa0m. \xc4\xafk\xc5\xabr\xc4\x97 sarac\xc4\x97nai, i\xc5\xa1varyti i\xc5\xa1 Andalusijos emyro Al Hakamo I, kai at\xc4\x97m\xc4\x97 Kret\xc4\x85 i\xc5\xa1 Bizantijos imperijos. Jie i\xc5\xa1kas\xc4\x97 griov\xc4\xaf aplink miest\xc4\x85, kur\xc4\xaf pavadino arab. \xd8\xb1\xd8\xa8\xd8\xb6 \xd8\xa7\xd9\x84\xd8\xae\xd9\x86\xd8\xaf\xd9\x82\xc2\xa0= rab\xe1\xb8\x8d al-\xe1\xb8\xabandaq (\xe2\x80\x9eGriovio pilis\xe2\x80\x9c). Sarac\xc4\x97nai leido savo uostu naudotis piratams, kurie puldin\xc4\x97jo Bizantijos teritorijas Eg\xc4\x97jo j\xc5\xabroje.\n_START_SECTION_\nBizantijos laikotarpis\n_START_PARAGRAPH_\n961\xc2\xa0m. Nikiforas Fokas, v\xc4\x97liau tap\xc4\x99s Bizantijos imperatoriumi, i\xc5\xa1silaipino Kretoje ir apgul\xc4\x97 miest\xc4\x85. Po ilgos apgulties miestas krito, sarac\xc4\x97nai buvo i\xc5\xa1\xc5\xbeudyti, miestas nusiaubtas ir sudegintas. Atstatytas miestas Chandax buvo valdomas Bizantijos 243 metus.\n_START_SECTION_\nVenecijos laikotarpis\n_START_PARAGRAPH_\n1204\xc2\xa0m. miest\xc4\x85 nusipirko Venecijos respublika. Tai buvo sud\xc4\x97tingo politinio sand\xc4\x97rio, \xc4\xaf kur\xc4\xaf taip pat \xc4\xaf\xc4\x97jo Izaoko II Angelo Bizantijos sosto susigr\xc4\x85\xc5\xbeinimas, dalis. Venecijie\xc4\x8diai pagerino saugum\xc4\x85, pastatydami mil\xc5\xbeini\xc5\xa1kas tvirtoves, kurios stovi iki \xc5\xa1iol, bei didel\xc4\x99 sien\xc4\x85 (40\xc2\xa0m storumo, 7 bastionai) ir tvirtov\xc4\x99 uoste. Chandax buvo pervadintas Kandija (Candia) ir buvo Kandijos kunigaik\xc5\xa1\xc4\x8dio sostine, o venecijie\xc4\x8di\xc5\xb3 Kreta tapo \xe2\x80\x9eRegno di Candia\xe2\x80\x9c (Kandijos karalyste). Miestas i\xc5\xa1laik\xc4\x97 nauj\xc4\x85 pavadinim\xc4\x85 daugyb\xc4\x99 \xc5\xa1imtme\xc4\x8di\xc5\xb3, taip buvo vadinama net visa sala. \xc4\xaetvirtinti vald\xc5\xbei\xc4\x85 i\xc5\xa1 Venecijos \xc4\xaf Kret\xc4\x85 buvo perkeliamos \xc5\xa1eimos 1212\xc2\xa0m. Dviej\xc5\xb3 kult\xc5\xabr\xc5\xb3 bendras egzistavimas ir Ital\xc5\xb3 renesansas paskatino men\xc5\xb3 suklest\xc4\x97jim\xc4\x85, vadinam\xc4\x85 Kretos renesansu.\n_START_SECTION_\nOsman\xc5\xb3 laikotarpis\n_START_PARAGRAPH_\nPer Kretos kar\xc4\x85 (1645\xe2\x80\x931669\xc2\xa0m.) osmanai buvo apgul\xc4\x99 miest\xc4\x85 22 metus 1648\xe2\x80\x931669\xc2\xa0m. Manoma, kad tai ilgiausia apgultis istorijoje. Paskutin\xc4\x97je faz\xc4\x97je, kuri truko 22 m\xc4\x97nesius, \xc5\xbeuvo 70 t\xc5\xabkst. turk\xc5\xb3, 28 t\xc5\xabkst. kretie\xc4\x8di\xc5\xb3 ir verg\xc5\xb3 bei 29 088 miest\xc4\x85 gynusi\xc5\xb3 krik\xc5\xa1\xc4\x8dioni\xc5\xb3. Osmanai miest\xc4\x85 vadino Kandiye (sal\xc4\x85 irgi), o graikai neoficialiai Megalo Kastro (Did\xc5\xbeioji pilis). Osmanams valdant uostas nuseko ir laivininkyst\xc4\x97 persik\xc4\x97l\xc4\x97 \xc4\xaf Chanij\xc4\x85 salos vakaruose.\n_START_SECTION_\nDabartiniai laikai\n_START_PARAGRAPH_\n1898\xc2\xa0m. buvo sukurta autonomin\xc4\x97 Kretos valstyb\xc4\x97, vis dar valdoma osman\xc5\xb3. Princas Jurgis tapo vyriausiu \xc4\xafgaliotiniu, o visk\xc4\x85 pri\xc5\xbei\xc5\xabr\xc4\x97jo tarptautin\xc4\x97 taryba. Did\xc5\xbeiosioms valstyb\xc4\x97ms (1898\xe2\x80\x931908\xc2\xa0m.), tiesiogiai okupavus Kret\xc4\x85, miestas atsid\xc5\xabr\xc4\x97 brit\xc5\xb3 zonoje. Tuo metu miestas buvo pavadintas Heraklionu pagal rom\xc4\x97n\xc5\xb3 uost\xc4\x85 Heracleum (Heraklio miestas), kurio tiksli vieta ne\xc5\xbeinoma._NEWLINE_1913 m. po Balkan\xc5\xb3 kar\xc5\xb3 Kreta ir Heraklionas tapo Graikijos karalyst\xc4\x97s dalimi. 1941 m. per II pasaulin\xc4\xaf kar\xc4\x85 smarkiai nuniokotas britams ir graikams kaunantis su vokie\xc4\x8diais ir italais d\xc4\x97l Kretos. Iki 1944 m. gruod\xc5\xbeio m\xc4\x97n. buvo okupuotas vokie\xc4\x8di\xc5\xb3. Po karo atiteko Graikijai.'